Ulkoministeriö on avannut lauantaina verkossa palvelun (siirryt toiseen palveluun), jossa voi tutustua kaikkiin Suomen ulkomaanedustustojen laatimiin raportteihin vuosilta 1918–1926 eli itsenäisen Suomen ensimmäisen vajaan vuosikymmenen ajalta.

Palvelu avattiin 3. maaliskuuta kansainvälisenä avoimen datan päivänä ja se on osa ulkoministeriön satavuotisjuhlaa. Suomen ulkoministeriö perustettiin kesäkuussa 1918.

Palvelussa on liki 37 000 sivua digitoituja sivua. Viralliset raportit sisältävät tietoja kunkin kohdemaan sisäpolitiikasta, ulkopolitiikasta ja taloudellisesta tilanteesta noina vuosina. Joukossa on myös muistiinpanoja käydyistä keskusteluista ja lehdistökatsauksia.

Ensimmäiset raportit verkkopalvelussa ovat peräisin Lontoosta tammikuulta 1918, jolloin Suomella ei vielä ollut virallista edustustoa maassa tai edes diplomaattisuhteita Iso-Britannian kanssa. Samana vuonna raportteja saatiin Suomeen myös Kööpenhaminasta, Tukholmasta, Oslosta ja Berliinistä.

Suomen ulkomaanedustustojen raportit 1918–1926 ulkoministeriön verkkopalvelussa (siirryt toiseen palveluun)